| Medaljeoversikt |
| --- |
| Beachhåndball |
| Konkurrerte for Norges flagg Norge |
| VM i beachhåndball |
| Sølv | Kazan 2018 | Senior |
| Bronse | Budapest 2016 | Senior |
| Bronse | Recife 2014 | Senior |
| EM i beachhåndball |
| Gull | Zagreb 2017 | Senior |
| Sølv | Lloret de Mar 2015 | Senior |
| Bronse | Randers 2013 | Senior |
| World Games |
| Bronse | Colombia 2013 | Senior |

**Elisabeth Hammerstad** (født 27. juni 1993 i Haugsbygd i Ringerike) er en norsk håndballspiller som spiller både håndball og beachhåndball. Hun spiller for Levanger Håndballklubb. Hennes fremste internasjonale meritt er gull i beachhåndball fra EM i beachhåndball 2017.

Hun har bakgrunn fra både turn og håndball, og gikk fra Selbu Idrettslag til Utleira IL i 1. divisjon håndball for kvinner foran 2014/15-sesongen. Utleira rykket ned fra 1. divisjon til 2. divisjon etter 2013/14-sesongen.

Hammerstad er utdannet fysioterapeut og har en bachelorgrad fra Norges teknisk-naturvitenskapelige universitet i Trondheim.

Karriere
--------

Som junior deltok hun i Junior-EM i beachhåndball 2011. Det norske laget kom på sjetteplass i denne turneringen.

På klubbnivå kom hun på ellevteplass i 1. divisjon i sesongen 2012–13, sammen med Hønefoss Sportsklubb. Hønefoss rykket opp fra 2. divisjon etter sesongen 2011/12.

I juli 2013 deltok hun i EM i beachhåndball 2013 i Randers i Danmark, som var hennes første internasjonale mesterskap som senior. Her fikk Norge bronse, etter at de vant bronsefinalen 2–1 over Ukraina.

Hun spilte også på Norges lag som deltok i World Games 2013. De vant alle sine tre kamper i gruppespillet, men tapte 1–2 for Ungarn i semifinalen. De måtte dermed spille bronsefinale mot Kinesisk Taipei. I denne kampen vant Norge begge omgangene, med 28–11 og 19–17, og kom dermed på tredjeplass.

Hun spilte for Selbu Idrettslag i 1. divisjon håndball for kvinner i sesongen 2013/14. I NM i beachhåndball 2015 spilte hun for Byåsen IL, som ble slått ut i semifinalen mot IL Skrim.

Hammerstad deltok på det norske laget som spilte i VM i beachhåndball 2014 i Recife i Brasil i juli 2014. Det norske laget spilte seg fram til semifinalen, der de tapte 1–2 mot Brasil, og måtte spille bronsefinale. I bronsefinalen slo de Ukraina 2–1, og vant med det bronse i VM. Senere samme år, i månedsskiftet oktober/november, deltok hun også på Skrim Kongsbergs lag som vant EHF Beach Championship (Beach Handball Champions Cup) på Gran Canaria. Skrim slo Detono Zagreb 2–1 i finalen, der Hammerstad scoret to mål.

Hun spilte for Utleira IL i 2. divisjon håndball for kvinner (avdeling 5) i sesongen 2014/15. De endte der på fjerdeplass, og spilte derfor i samme divisjon i sesongen 2015/16.

I månedsskiftet juni/juli deltok hun i en beachhåndballturnering i Ungarn, der Norge spilte mot lag fra Ungarn og Kroatia, som oppkjøring mot EM i beachhåndball 2015 i Lloret de Mar i Spania. Hun ble tatt ut i EM-troppen, og Norge spilte seg fram til finalen med kun ett tap – mot Russland i hovedrunden. I finalen møtte de EM-favoritt Ungarn, og tapte 1–2 på shootout, og endte dermed med sølv i dette mesterskapet. Norge kvalifiserte seg gjennom denne plasseringen også til VM i beachhåndball 2016.

Utleira IL kom på femteplass i sesongen 2015/16. Hun vant NM i beachhåndball 2016 sammen med Utleira IL, der de slo Skrim 2–0 i finalen.

I VM i beachhåndball 2016 i Budapest fikk Norge bronse, etter seier 2–1 over Ungarn i bronsefinalen, der Hammerstad scoret to poeng.

Fra juli 2016 signerte hun for Levanger Håndballklubb, som nettopp hadde rykket opp til 1. divisjon håndball.

Norge deltok i EM i beachhåndball 2017 i Zagreb, og Hammerstad deltok i dette mesterskapet. Norge vant EM etter å ha slått Polen i finalen. I juli deltok hun også i Verdenslekene 2017, der Norge kom på fjerdeplass etter at de tapte bronsefinalen på shootout mot Spania.

Hun signerte for Gjerpen Håndball i august 2017, som spiller i eliteserien. Gjerpen kom på sjetteplass i Eliteserien 2017/18. Hun deltok i VM i beachhåndball 2018 i Kazan i Russland, og Norge spilte seg der fram til finalen, etter at de slo ut Brasil i semifinalen, men tapte finalen mot Hellas, på shootout. Hammerstad ble kåret til turneringens beste forsvarsspiller, og kom dermed på All-Star-laget.

Referanser
----------

1. ↑  IHF - *World Championship Budapest, Hungary 12-17 July 2016 - Provisional registration by 12 June 2016*, besøkt 12. juli 2016
2. ↑  Ringerikes blad - *Får spille EM og VM med flagget på brystet*, besøkt 15. juli 2013.
3. ↑  Norges Håndballforbund - *Beach EM jr avsluttet*, besøkt 15. juli 2013.
4. ↑  Ringerikes blad - *Sikret historisk bronse*, besøkt 15. juli 2013.
5. ↑  European Handball Federation - *2013 Women's ECh Beachhandball Final Tournament* Arkivert 10. august 2013 hos Wayback Machine. besøkt 15. juli 2013.
6. ↑  World Games 2013 - *Beach Handball*, besøkt 4. august 2013.
7. ↑  Norges Håndballforbund - *NM Beachhåndball Kvinner*, besøkt 6. juli 2015.
8. ↑  Norges Håndballforbund - *Skrim Kongsberg til topps i Beach-håndball!*, besøkt 7. januar 2015.
9. ↑  EHF - *2015 Women's ECh Beachhandball Final Tournament* Arkivert 30. juni 2015 hos Wayback Machine. besøkt 6. juli 2015.
10. ↑  Ringerikes blad - *EM-sølv til Elisabeth Hammerstad og håndballjentene*, besøkt 6. juli 2015.
11. ↑  Norges Håndballforbund - *Jublet for NM-gull*, besøkt 20. juni 2016.
12. ↑  Norges Håndballforbund - *Bronse i Beach-VM*, besøkt 30. august 2016.
13. ↑  Innherred - *Hammerstad-overgangen*, besøkt 30. august 2016.
14. ↑  Levanger HK - *Ny spiller i A-stallen* Arkivert 14. september 2016 hos Wayback Machine. besøkt 30. august 2016.
15. ↑  Norges Håndballforbund - *Troppen til EM Beach*, besøkt 27. juni 2017.
16. ↑  World Games 2017 - *Beach Handball: Women's Finals Bronze Medal Match*, besøkt 29. juli 2017.
17. ↑  NRK.no - *EM-vinner har signert for Gjerpen*, besøkt 24. mars 2018.
18. ↑  Norges håndballforbud - *Eliteserien Kvinner, Håndballsesongen 2017/2018*, besøkt 24. mars 2018.
19. ↑  IHF - *All-Star Teams announced*, besøkt 29. juli 2018.

Eksterne lenker
---------------

* Presentasjon hos Gjerpen Håndball
* Presentasjon hos Utleira IL (arkivert)